**Облыстың кәсіпкерлер назарына!**

2022 жылдың тамызы айының 1 мен 19 аралығындағы жұмыс күндерінде сағат 09.00 мен 18.00 аралығында  жаңа бизнес-идеяларды іске асыруға 5 млн. теңгеге дейін қайтарымсыз мемлекеттік гранттар беру конкурсына өтінімдер қабылданады.

Өтінімдерді қабылдау Qoldau.kz цифрлық платформасы арқылы онлайн режимінде жүргізіледі. Өтінім беру үшін электрондық цифрлық қолтаңбаны (ЭЦҚ) пайдалана отырып, порталда тіркелу, өтініш нысанын толтыру және ЭЦҚ көмегімен қол қою қажет.

Жалпы, конкурсқа шағын кәсіпкерлер, оның ішінде ісін жаңа бастаған жас кәсіпкерлер, ісін жаңа бастаған кәсіпкерлер экономиканың басым секторларындағы жаңа бизнес-идеяларымен қатыса алады.

Конкурсқа қатысу үшін кәсіпкерге сұратылатын грант көлемінің кемінде 10% мөлшерінде қоса қаржыландыруы және жұмыс орнын құруы міндетті шарт болып табылады.

Бизнес-идеяның жаңашылдығы және 10% мөлшеріндегі қоса қаржыландыру талабы халықтың әлеуметтік осал топтары, оның ішінде 3-топтағы мүгедектер үшін міндетті болып табылмайды.

**Грант қаражаты**:

- тауарлар шығаруға немесе қызметтер көрсетуге қажетті негізгі құралдарды (оның ішінде негізгі құралдарды салу/жаңғырту/ реконструкциялау/күрделі жөндеу), шикізат пен материалдарды сатып алуға;

- материалдық емес активтерді сатып алуға;

- технология сатып алуға;

- кешендi кәсiпкерлiк лицензияға (франчайзинг) құқықтарды сатып алуға;

- зерттеу жұмыстарымен және/немесе жаңа технологияларды енгізумен байланысты шығыстарға **пайдаланылады**.

**Грант қаражаты:**

- жылжымайтын мүлікті және/немесе жер учаскесін сатып алуға;

- жалдау ақысының төлемі ретінде;

- үлестес компаниялардан/тұлғалардан негізгі құралдарды/ активтерді сатып алуға (көрсетілетін қызметтерді алуға/жұмыстарды орындауға);

- бұрын қолданыста болған негізгі құралдарды (жабдықтарды) сатып алуға;

- жеңіл автокөлікті сатып алуға;

- өңдеуші өнеркәсіпке жататын тамақ өнімдерін өндіру жөніндегі жобаларды қоспағанда, ауыл шаруашылығы жануарларын (ірі/ұсақ қара малды, құсты, бал арасын, сондай-ақ өзге де ауыл шаруашылығы жануарларын) сатып алуға **пайдалануға болмайды**.

**Грант қаражаты:**

- салықтар мен мемлекеттік бюджетке басқа да міндетті төлемдер бойынша берешегі барларға;

- грант көлемінің кемінде 10 %-ы мөлшерінде бизнес-жобаны іске асыруға арналған шығыстарды қоса қаржыландыруды растамағандарға;

- қайта ұйымдастыру, тарату немесе банкроттық сатысындағы, сондай-ақ қызметі Қазақстан Республикасының қолданыстағы заңнамасына сәйкес тоқтатыла тұрғандарға;

- қызметінің негізгі түрі жылжымайтын мүлікті жалға беру болып табылатындарға;

- конкурсқа қатысушының кредиттік тарихына сәйкес қаржылық міндеттемелері бойынша мерзімі өткен берешегі барларға;

- жаңа бизнес-идеяларды іске асыру үшін гранттар беру бойынша қолдау алғандарға (оның ішінде «Бизнестің жол картасы-2025», «Бизнестің жол картасы-2020» мемлекеттік бағдарламаларының қолданылу кезеңінде);

- конкурс өткізілетін өңірге сәйкес келмейтін басқа өңірде тіркелген және бизнес-жобаны іске асыруды жоспарлайтын кәсіпкерлерге гранттар **берілмейді**.

Жаңа бизнес-идеяларға мемлекеттік гранттар конкурстық комиссияның шешімі негізінде беріледі. Комиссия мүшелері бизнес-жобаны келесі критерийлер бойынша бағалайды:

- бизнес-идеялардың жаңашылдығы;

- бизнес-жобаның бәсекеге қабілеттілігі;

- бизнес-жобаның қолданысқа енгізуге дайындығы.

Конкурстық комиссияның хаттамасы бекітілгеннен кейін кәсіпкердің порталдағы жеке кабинетіне хабарлама жіберіледі. Комиссияның оң шешімі болған жағдайда 2 жұмыс күні ішінде электрондық шарт қалыптастырылып, 5 жұмыс күні ішінде қол қойылады.

Қосымша ақпарат алу үшін 8 (7242) - 60-54-08 нөмірі арқылы байланысуға немесе "Бизнеске арналған үкімет" кеңсесіне жүгінуге болады.